Laupäeval New Yordis toimunud oksjonil sündis uus spordimälestuseseme müügirekord. Läbi aegade ühe suurima spordilegendi Babe Ruthi Yankeesi mängijasärk, mida ta kandis aastatel 1928-1930, müüdi hinnaga 5,64 miljonit dollarit.
Oksjoni korraldaja David Hunt ütles, et rekordsumma on muljetavaldav.
«Kuid ma ei ole siiski üllatunud. Babe Ruthi nimel on müütiline tähendus nii Ameerikale kui ka spordile üldse, » lisas Hunt.
Miljoneid väärt särk pandi müüki koos 400 Ruthile kuulunud esemega. Särgi müüja ja ostja nimed pole avalikustatud.
Ruth on Ameerika eelmise sajandi üks spordiikoone. Ta mängis 22 hooaega pesapalli profiliigas MLB ja oli oma aja suurimaid mängijaid. Boston Red Soxi ja New York Yankeesi ridades võitis ta seitsmel korral MLB tiitli.